वॉशिंगटन में अपने भाषण के दौरान राष्ट्रपति ओबामा ने अगले 12 वर्षों के दौरान देश के बजट घाटे में चालीस खरब डॉलर की कमी करने का प्रस्ताव रखा है.उनकी योजना का बड़ा हिस्सा धनी लोगों पर टैक्स बढ़ाने पर टिका हुआ है. साथ ही ख़र्चों में कटौती की बात कही गई है और इसमें रक्षा बजट में अतिरिक्त बचत भी शामिल है. उन्होंने स्वास्थ्य सुविधाओं में भी बचत का प्रस्ताव रखा है.जॉर्ज वॉशिंगटन यूनिवर्सिटी में अपने भाषण में राष्ट्रपति ओबामा ने कहा, "हमें अपने साधनों में ही रहना है, घाटा कम करना है और उस रास्ते पर चलना है, जिससे हम अपना कर्ज़ उतार सकें. हमें ये सब काम इस तरह करना है ताकि निवेश सुरक्षित रहे और नौकरियों में कटौती न हो."राष्ट्रति ओबामा ने कहा है कि देश के करोड़पतियों के लिए 10 खरब डॉलर की टैक्स कटौती देश बर्दाश्त नहीं कर सकता.पिछले दिसंबर में रिपब्लिकन पार्टी के दबाव में वे इस पर सहमत हो गए थे. लेकिन उन्होंने स्पष्ट किया कि वे इस कटौती को फिर लागू नहीं करेंगे.वॉशिंगटन से बीबीसी संवाददाता पॉल एडम्स का कहना है कि अगले साल के राष्ट्रपति चुनाव के लिए मंच तैयार हो गया है और इसकी प्रमुख बात होगी- सरकारी ख़र्चों में कैसे कटौती की जाए.पिछले सप्ताह रिपब्लिकन पार्टी ने आने वाले दशक के दौरान ख़र्चों में 60 खरब डॉलर की कटौती का प्रस्ताव रखा था, लेकिन इसमें टैक्स में बढ़ोत्तरी को ठुकरा दिया गया था.अब राष्ट्रपति बराक ओबामा भी कड़े क़दम उठा रहे हैं लेकिन साथ ही टैक्स में बढ़ोत्तरी का भी प्रस्ताव रख रहे हैं.आकलन है कि इस साल अमरीका का बजट घाटा 15 खरब डॉलर तक पहुँच सकता है. देश की दोनों प्रमुख पार्टियाँ डेमोक्रेटिक और रिपब्लिकन कह चुकी हैं कि कटौती उनकी प्राथमिकता है.